Document ID: 32012R0897

A BIZOTTSÁG 897/2012/EU RENDELETE
(2012. október 1.)
a 396/2005/EK európai parlamenti és tanácsi rendelet II. és III. mellékletének az egyes termékekben, illetve azok felületén található acibenzolar-S-metil, amiszulbróm, ciazofamid, diflufenikán, dimoxistrobin, metoxifenozid és nikotin megengedett növényvédőszer-maradék határértékei tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,
mivel:
(1)
A 396/2005/EK rendelet II. melléklete és III. mellékletének B. része megengedett szermaradék-határértékeket (maximum residue level, a továbbiakban: MRL) határoz meg az acibenzolar-S-metilre, a ciazofamidra és a metoxifenozidra. Az amiszulbrómra, diflufenikánra, dimoxistrobinra és nikotinra vonatkozó megengedett szermaradék-határértékeket a 396/2005/EK rendelet III. mellékletének A. része határozta meg.
(2)
Az acibenzolar-S-metil hatóanyagot tartalmazó növényvédő szerek salátánál és egyéb salátafélénél - beleértve a káposztaféléket is - történő alkalmazásának engedélyezésére irányuló eljárás keretében a 396/2005/EK rendelet 6. cikke (1) bekezdésének megfelelően kérelmet nyújtottak be az érvényben lévő MRL-ek módosítása céljából.
(3)
Az amiszulbróm esetében a paradicsomnál, padlizsánnál és salátánál történő alkalmazás engedélyezését kérelmezték. A ciazofamid esetében a tormánál történő alkalmazás engedélyezését kérelmezték. A diflufenikán esetében az olajkészítésre szánt olajbogyónál történő alkalmazás engedélyezését kérelmezték. A dimoxistrobin esetében a rozsnál, mustármagnál és napraforgómagnál történő alkalmazás engedélyezését kérelmezték. A metoxifenozid esetében a leveles zöldségeknél és friss fűszernövényeknél (kivéve az endíviát, szőlőlevelet, vízitormát és cikóriasalátát) történő alkalmazás engedélyezését kérelmezték.
(4)
A 396/2005/EK rendelet 8. cikkének megfelelően az érintett tagállamok kiértékelték a kérelmeket, és az értékelő jelentéseket megküldték a Bizottságnak.
(5)
A vadon termő gombákban található nikotinra vonatkozóan ideiglenes MRL-eket határoztak meg azzal a feltétellel, hogy ezeket az MRL-eket felül kell vizsgálni a vadon termő gombában lévő nikotin természetes előfordulására vagy képződésére vonatkozó új adatok és információk, valamint tudományos bizonyítékok kiértékelése alapján. A Bizottsághoz az európai élelmiszer-ipari vállalkozóktól beérkezett új adatok és információk megerősítik, hogy a nikotin a jelenlegi MRL-eknek megfelelő szinteken fordul elő a vadon termő gombákban. Ugyanakkor még nem állnak rendelkezésre olyan tudományos adatok, amelyek bizonyítanák a nikotin vadon termő gombákban való természetes előfordulását, és amelyek lehetővé tennék a nikotin képződési mechanizmusának pontos megértését. Ezért, bár az Élelmiszerlánc- és Állategészségügyi Állandó Bizottság 2009. május 11-i, a vadon termő gombákban található nikotinra vonatkozó MRL-ek két évre való meghatározásáról szóló vezetőségi döntése továbbra is érvényben van, helyénvaló a szóban forgó MRL-ek érvényességét a fent említett információk rendelkezésre állásáig további két évre meghosszabbítani.
(6)
Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különösen a fogyasztókat és adott esetben az állatokat érintő kockázatokat, és indokolással ellátott véleményeket adott ki a javasolt megengedett szermaradék-határértékekről (2). E véleményeket továbbította a Bizottságnak és a tagállamoknak, valamint hozzáférhetővé tette a nyilvánosság számára.
(7)
A többi kérelmet illetően a Hatóság indokolással ellátott véleményeiben arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások 27 specifikus európai fogyasztói csoport fogyasztói expozíciójának vizsgálata alapján a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó élelmiszerek fogyasztásából következő, egész életen át tartó expozíció, sem az adott termények és termékek túlzott fogyasztása miatti, rövid távú expozíció esetén nem merült fel a megengedhető napi bevitel (ADI) vagy az akut referenciadózis (ArfD) túllépésének kockázata.
(8)
A Hatóság indokolással ellátott véleményei alapján és a tárgy szempontjából lényeges tényezőket figyelembe véve az MRL-ekkel kapcsolatos megfelelő módosítások megfelelnek a 396/2005/EK rendelet 14. cikkének (2) bekezdésében megfogalmazott követelményeknek.
(9)
A 396/2005/EK rendeletet ezért ennek megfelelően módosítani kell.
(10)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,
ELFOGADTA EZT A RENDELETET:
1. cikk
A 396/2005/EK rendelet II. és III. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. október 1-jén.

Labels: 17
20
0
3
6